text: Ikke meget sommer i weekenden: Regn og 12-15 grader
  29 maj 2015 kl. 05.45
  Det bliver heller ikke i den kommende weekend, du kan smutte en tur på stranden eller holde den helt store grillfest.
  Vejret bliver nemlig ret kedeligt den sidste weekend inden vi officielt går ind i sommeren d. 1. juni. Det melder DMI.
  Fredag starter ellers pænt med lidt sol og kun enkelte byger, senere mest skyet med en del byger. Temperaturer på 11 til 13 grader og let til frisk vind fra sydvest og syd. I løbet af aftenen og natten til lørdag kommer der fortsat en del regn eller byger, lokalt med torden.
  Weekenden fortsætter med skiftevis regn og sol og temperaturer mellem 12 og 16 grader.
  Så vi må væbne os med lidt mere tålmodighed, før vi får rigtig sommer at se.
  